ระย้า

ระย้า เป็นภาพยนตร์ไทยแนวโลดโผน ระทึกขวัญ อาชญากรรม ที่สร้างและจัดจำหน่ายโดยไฟว์สตาร์โปรดักชั่น โดยสร้างจากนวนิยายของสด กูรมะโรหิต กำกับการแสดงโดยเพิ่มพล เชยอรุณ ออกฉายครั้งแรกเมื่อวันที่ 5 กันยายน พ.ศ. 2524 นำแสดงโดย ฉัตรชัย เปล่งพานิช, วิไลลักษณ์ ดวงมีเดช, นิรุตติ์ ศิริจรรยา, เนาวรัตน์ ยุกตะนันท์, ล้อต๊อก, ประจวบ ฤกษ์ยามดี, ภูมิ พัฒนายุทธ, สุเชาว์ พงษ์วิไล, ภิญโญ ปานนุ้ย และไกรลาศ เกรียงไกรระย้า (2524)

ต่อมาในปี 2541 ฉลอง ภักดีวิจิตร ได้นำเรื่องระย้ากลับมาสร้างใหม่ในรูปแบบละครโทรทัศน์ออกอากาศทางช่อง 7 บทละครโทรทัศน์โดยทรนง ศรีเชื้อ ออกอากาศตอนแรกเมื่อวันที่ 13 มีนาคม พ.ศ. 2541 นำแสดงโดย พีท ทองเจือ และกัญญารัตน์ จิรรัชชกิจระย้า (2541)

 เนื้อเรื่อง 
เรื่องราวความแค้นของ ระย้า (ฉัตรชัย เปล่งพานิช) หนุ่มชาวบ้านผู้เติบโตที่บ้านของ สร้อย (วิไลลักษณ์ ดวงมีเดช) เพื่อนในวัยเด็ก ระย้ามีความแค้นต่อ ขุนรอน (ประจวบ ฤกษ์ยามดี) เศรษฐีเลือดเย็นผู้สั่งฆ่าพ่อของเขาในวัยเด็ก ขุนรอนมีลูกสาวคนเดียวคือ สุนีย์ (เนาวรัตน์ ยุกตะนันท์) ซึ่งเป็นภรรยาของ ระยับ (นิรุตติ์ ศิริจรรยา) พี่ชายของระย้า

ระย้าจึงลุกขึ้นต่อสู้เพื่อขัดขวางขุนรอนและ ผู้การทานิมูระ (ล้อต๊อก) แห่งกองทัพจักรวรรดิญี่ปุ่นทุกวิถีทาง โดยได้รับความร่วมมือจากเพื่อนและพันธมิตร ได้แก่

 หมวดโรมรัน (ภูมิ พัฒนายุทธ) นายตำรวจหนุ่ม
 เกรียงไกร (สุเชาว์ พงษ์วิไล) หนุ่มนักเรียนนอกที่เป็นเสรีไทย
 ทิม (ภิญโญ ปานนุ้ย) และ แก่น (ไกรลาศ เกรียงไกร) สองเพื่อนสนิทของระย้า

ต่อมา สร้อย ก็ได้เข้าร่วมต่อสู้เคียงข้างระย้าและกลุ่มของเขา ก่อนที่ระย้าและโรมรันจะพลาดท่าถูกทหารญี่ปุ่นจับตัว ระย้าถูกทรมานเพื่อบังคับให้บอกที่ซ่อนของเกรียงไกร ขณะที่โรมรันถูก ทานิมูระ เกลี้ยกล่อมให้เปลี่ยนใจมาช่วยญี่ปุ่น

เรื่องนี้ทำให้ เกรียงไกร, สร้อย, ทิม, แก่น และกองกำลังต้องบุกมาชิงตัวระย้าและโรมรัน ระหว่างที่ถูกนำตัวไปกรุงเทพฯ แต่ก่อนที่จะเกิดการต่อสู้ ทานิมูระ ได้รับจดหมายแจ้งว่าญี่ปุ่นแพ้สงคราม ทำให้ระย้าและโรมรันได้รับการปล่อยตัว 

ต่อมา ระยับ กับ สุนีย์ ร่วมกันทำธุรกิจกับชาวต่างชาติและนักการเมือง ขณะที่ ระย้า กับ โรมรัน ยังคงพยายามทุกวิถีทางเพื่อจับตัว ขุนรอน ทำให้ขุนรอนต้องเดินทางเข้ากรุงเทพฯ ไปพบ เดช (ชาย มีคุณสุต) ผู้ใหญ่ในบ้านเมือง เพื่อให้โรมรันถูกย้ายออกจากพื้นที่ แลกกับการคุ้มครองการขายข้าวของเพื่อนเดชให้ไปขายที่สิงคโปร์อย่างปลอดภัย

ต่อมา กล่ำ (สุรชัย ดิลกวิลาศ) มือขวาของขุนรอนได้รับคำสั่งให้จัดการกับระย้า แต่กลับเป็น แจ่ม พ่อของสร้อยที่ถูกยิงตายแทน ทำให้สร้อยถูกจับเป็นเหยื่อล่อให้ระย้าเข้าช่วย กล่ำตั้งใจจะขืนใจสร้อย แต่ระย้าเข้ามาช่วยทัน และสร้อยยิงกล่ำตายเพื่อล้างแค้นให้พ่อและพ่อของระย้า

หลังจากนั้น ขุนรอนขึ้นไปโรงพักเพื่อเอาเรื่องโรมรัน พร้อมบอกว่าได้ย้ายโรมรันออกจากเขาทะโมน ทำให้โรมรันตัดสินใจลาออก และมีคนของขุนรอนมาทำหน้าที่แทน

ระย้า, ทิม, สร้อย และแก่น จึงบุกเข้าไปในบ้านของขุนรอนในช่วงกลางดึกตอนฝนตก ระย้าบุกขึ้นไปบังคับคนในบ้านให้พาไปยังห้องของขุนรอน ซึ่งขุนรอนกำลังมีความสุขกับเด็กในบ้าน จากนั้นระย้าจับตัวขุนรอนเป็นตัวประกันเพื่อพาไปยังหลุมศพของ วิกรม กับ จำรัส สองเสรีไทยที่กระโดดร่มลงมาแล้วถูกกล่ำฆ่าตายตามคำสั่งของขุนรอน

ระหว่างทางเกิดการต่อสู้จนรถเสียหลักต่อไม่ได้ ระย้าจึงลากขุนรอนเข้าป่าและบังคับให้ขุดหลุมฝังตัวเอง แต่ในที่สุดเกิดการต่อสู้ระหว่างระย้ากับขุนรอนจนปืนลั่น ทำให้ขุนรอนเสียชีวิต

 นักแสดง 
 ตัวละคร  ภาพยนตร์ปี 2524  ละครโทรทัศน์ปี 2541ระย้าฉัตรชัย เปล่งพานิชพีท ทองเจือสร้อยวิไลลักษณ์ ดวงมีเดชกัญญารัตน์ จิรรัชชกิจทิม (2524)/กระทิง (2541)ภิญโญ ปานนุ้ยฉัตรมงคล บำเพ็ญระยับ นิรุตติ์ ศิริจรรยาทัตพงศ์ พงศทัตสุนีย์ เนาวรัตน์ ยุกตะนันท์ บุณฑริก ทัศนารมย์ขุนรอน ประจวบ ฤกษ์ยามดีพงศนารถ วินศิริหมวดโรมรัน ภูมิ พัฒนายุทธ สิรคุปต์ เมทะนีเกรียงไกรสุเชาว์ พงษ์วิไลอรรถชัย อนันตเมฆทานิมูระ (2524)/(2541)ล้อต๊อกวิชิตพล ไล่ศัตรูไกลแก่นไกรลาศ เกรียงไกรกัญจน์ ภักดีวิจิตร กล่ำ สุรชัย ดิลกวิลาศยุพข่านหลวงบริบาล (2541)–สรพงศ์ ชาตรีสร้อย (วัยเด็ก)–ธัชชา พุ่มอ่อน สุนีย์ (วัยเด็ก)  หยาดทิพย์ ราชปาล

 อ้างอิง 

หมวดหมู่:ภาพยนตร์ภาษาไทย
หมวดหมู่:ภาพยนตร์ภาษาญี่ปุ่น
หมวดหมู่:ภาพยนตร์โลดโผนไทย
หมวดหมู่:ภาพยนตร์ไทยที่ออกฉายในปี พ.ศ. 2524
หมวดหมู่:ละครโทรทัศน์ไทยในปี พ.ศ. 2541
หมวดหมู่:ละครโทรทัศน์ช่อง 7
หมวดหมู่:ละครโทรทัศน์ที่กำกับโดย ฉลอง ภักดีวิจิตร
หมวดหมู่:ภาพยนตร์โดยไฟว์สตาร์โปรดักชั่น
หมวดหมู่:ละครโทรทัศน์ที่สร้างโดย ฉลอง ภักดีวิจิตร
หมวดหมู่:ละครโทรทัศน์ไทยในคริสต์ทศวรรษ 1990
หมวดหมู่:ภาพยนตร์ไทยในคริสต์ทศวรรษ 1980
หมวดหมู่:ภาพยนตร์ที่กำกับโดย เพิ่มพล เชยอรุณ